ETIČKI KODEKS 
UDRUGE RODITELJA DJECE I ODRASLIH SA POREMEĆAJEM IZ AUTISTIČNOG SPEKTRA
 " AUTIZAM 365" 

I. UVODNE ODREDBE
Ovim etičkim kodeksom Udruge roditelja djece i odraslih sa poremećajem iz autističnog spektra "Autizam 365" (u daljnjem tekstu: Udruga) utvrđuju se pravila dobrog djelovanja i ponašanja svih članova Udruge. Svrha Etičkog kodeksa je podizanje svijesti članova Udruge o poštivanju etičkih načela i jačanje etičnoga ponašanja u praksi. Svi članovi Udruge i ostali sudionici aktivnosti Udruge obvezani su u svom radu djelovati sukladno načelima i standardima Etičkog kodeksa. 
Prilikom pristupanja Udruzi s etičkim kodeksom se moraju upoznati novi članovi Udruge.

II. TEMELJNA NAČELA I PRAVILA PONAŠANJA

•	U svom djelovanju član Udruge dužan se pridržavati načela pristojnog i profesionalnog
poslovnog ponašanja;
•	Član Udruge u svim poslovima od interesa i značaja za Udrugu mora postupati pošteno, savjesno, odgovorno i nepristrano pazeći na vlastitu vjerodostojnost i vjerodostojnost Udruge;
•	U obavljanju djelatnosti Udruge član ne smije svoj privatni interes stavljati iznad interesa Udruge;
•	Na javnom mjestu član Udruge je dužan paziti da ne umanji osobni ugled i povjerenje građana u Udrugu;
•	Prilikom obavljanja privatnih poslova član Udruge može koristiti oznake ili autoritet Udruge ukoliko ima pisano odobrenje Udruge;
•	Član Udruge je dužan jednako postupati prema svim građanima, po načelima nediskriminacije na osnovi dobi, spola, rase, nacionalnosti, etničke ili religijske pripadnosti, invalidnosti, obrazovanja ili na bilo kojoj drugoj osnovi. Udruga, u skladu s Etičkim kodeksom, promiče poštivanje jednakosti i poštivanje različitosti mišljenja političke, svjetonazorske, kulturne i druge različitosti svih sudionika aktivnosti Udruge kao i slobodnu razmjenu ideja, toleranciju i kritičko mišljenje;
•	Međusobni odnosi članova Udruge temelje se na uzajamnom poštivanju, povjerenju, suradnji i pristojnosti;
•	Član Udruge ne ometa druge članove u poslovanju i razmjenjuje mišljenja i informacije sa drugim članovima. U svom radu član vodi računa o pravu na privatnost drugih članova te je dužan čuvati tajnost privatnih podataka i ne smije zloupotrebljavati informacije o pojedincu;
•	Članovi Udruge su svjesni da osobni problemi i međusobna nerazumijevanja mogu utjecati na aktivnosti Udruge. U skladu s tim, dužni su izbjegavati poduzimanje bilo kakvih radnji koje bi mogle nepovoljno utjecati na ostale članove Udruge. Članovi Udruge obvezuju se sudjelovati u raspravama o problemima i načinima njihovog rješavanja predlažući konkretna rješenja. Član Udruge će saslušati i uvažiti tuđi argument kada se s istim ne slaže;
•	Prisustvom u društvenim procesima Udruga potiče na aktivno i odgovorno sudjelovanje u životu zajednice i civilnog društva objektivnom i nepristranom analizom društvenih pitanja te konstruktivnim traženjem i evoluiranjem rješenja tih pitanja;
•	Sudjelovanje u aktivnostima Udruge je dobrovoljno ulaganje osobnog vremena, truda, znanja i vještina, te je oslobođeno od svih oblika pritisaka, osim odgovornosti prema ostalim sudionicima;
•	Rad Udruge je javan. Javnost rada udruge osigurava se putem sredstava javnog priopćavanja, vlastite internetske stranice i društvenih mreža, javnošću rada Skupštine i drugih tijela Udruge te redovnim izvješćima svim članovima Udruge.

III. NEPOŠTIVANJE ETIČKOG KODEKSA
Dužnost je svakog člana Udruge da se pridržava kodeksa.
Upravnom odboru se prinose pisane pritužbe na ponašanje članova koji se ne pridržavaju etičkog kodeksa. Pritužbe razmatra Upravni odbor koji je dužan pismeno odgovoriti na pritužbe u roku od 30 dana. Ukoliko se utvrdi da je od strane člana došlo do teže povrijede načela ili vrijednosti ovog kodeksa Upravni odbor je dužan pisanim putem ukazati na povredu, a u slučaju ponavljanja povrede kodeksa za posljedicu može imati isključenje iz članstva Udruge ili neke druge sankcije. 

Stegovne mjere
Ponašanje člana Udruge koje nije u skladu s načelima i pravilima propisanima Etičkim kodeksom Udruge treba biti prijavljeno Upravnom odboru Udruge koji će postupiti prema Pravilniku o stegovnoj odgovornosti Udruge.

IV. ZAVRŠNE ODREDBE
Etički kodeks se prema potrebi mijenja ili dopunjava od strane Upravnog odbora. Etički kodeks Udruge napisan je u skladu sa Statutom Udruge, a sve žalbe na njegovu primjenu upućuju se Upravnom odboru udruge. 
Ovaj Etički kodeks stupa na snagu danom donošenja.

02.prosinca 2022. godine.
Predsjednica Udruge
Vesna Golemac